Allt að níutíu prósentum af öllum þorski sem kom í net sjö grásleppubáta, í sex daga eftirliti Fiskistofu, var kastað aftur í sjóinn. Brottkast var hjá öllum grásleppubátum sem myndaðir voru með dróna Fiskistofu þennan tíma.
Flogið var með dróna Fiskistofu yfir grásleppubáta við veiðar dagana 23. til 29. mars. Á þessum tíma voru 29 bátar farnir til veiða, en flogið var yfir sjö báta. Í Morgunblaðinu er haft eftir Elínu B. Ragnarsdóttur, sviðsstjóra hjá Fiskistofu, að flogið hafi verið yfir bátana oftar en einn dag og fleiri en eitt flug á dag. Brottkast hafi greinst í öll skipti og þrjátíu til níutíu prósentum af öllum þorski kastað aftur í sjóinn. Grásleppuvertíðin hófst tuttugasta mars og talsvert hefur verið af þorski í grásleppunetin. Bátarnir hafa fært sig nær landi til að flýja þorskinn og hefur þessi meðafli farið minnkandi. Elín segir enn verið að vinna úr gögnum frá eftirlitinu, en ljóst sé að stórum hrygningaþorski hafi þarna verið kastað fyrir borð. Brottkastið verði kært til lögreglu. Landssamband smábátaeigenda hefur vakið athygli á því að Fiskistofu skofti lagaheimildir til eftirlits með drónum. Án þess þó að neita fyrir brottkast. LS bendir á þetta í umsögn við frumvarp matvælaráðherra um breytingar á lögum á sviði fiskveiðistjórnar. Þarna sé Fiskistofa á gráu svæði með notkun dróna til eftilits með fiskveiðum og viðurlaga í kjölfarið, þar sem frumvarpinu sé ætlað að ákvæði þess efnis komist í lög.

Útgerðir sjö grásleppubáta eiga á hættu að verða kærðar til lögreglu fyrir brottkast. Allt að níutíu prósent af öllum þorski sem kom í grásleppunet þessarra báta í drónaeftirliti Fiskistofu var kastað aftur í sjóinn.